CELEX: 32022R0269
Language: hr
Date: 2022-02-23 00:00:00
Title: Provedbena uredba Komisije (EU) 2022/269 оd 23. veljače 2022. o prihvaćanju zahtjeva za tretman novog proizvođača izvoznika u pogledu konačnih antidampinških mjera uvedenih na uvoz keramičkih stolnih i kuhinjskih proizvoda podrijetlom iz Narodne Republike Kine i izmjeni Provedbene uredbe (EU) 2019/1198

24.2.2022   
               
               
                  HR
               
               
                  Službeni list Europske unije
               
               
                  L 43/4
               
            
         PROVEDBENA UREDBA KOMISIJE (EU) 2022/269
         оd 23. veljače 2022.
         o prihvaćanju zahtjeva za tretman novog proizvođača izvoznika u pogledu konačnih antidampinških mjera uvedenih na uvoz keramičkih stolnih i kuhinjskih proizvoda podrijetlom iz Narodne Republike Kine i izmjeni Provedbene uredbe (EU) 2019/1198
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1),
         uzimajući u obzir Provedbenu uredbu Komisije (EU) 2019/1198 оd 12. srpnja 2019. o uvođenju konačne antidampinške pristojbe na uvoz keramičkih stolnih i kuhinjskih proizvoda podrijetlom iz Narodne Republike Kine (2), a posebno njezin članak 2.,
         budući da:
         A.   MJERE NA SNAZI
         
         
                     (1)
                  
                  
                     Vijeće je 13. svibnja 2013. Provedbenom uredbom Vijeća (EU) br. 412/2013 („izvorna uredba”) (3) uvelo konačnu antidampinšku pristojbu na uvoz u Uniju keramičkih stolnih i kuhinjskih proizvoda („predmetni proizvod”) podrijetlom iz Narodne Republike Kine (NRK).
                  
               
                     (2)
                  
                  
                     Komisija je 12. srpnja 2019., nakon revizije zbog predstojećeg isteka mjera u skladu s člankom 11. stavkom 2. osnovne uredbe, Provedbenom uredbom (EU) 2019/1198 produljila mjere iz izvorne uredbe za dodatnih pet godina.
                  
               
                     (3)
                  
                  
                     Nakon ispitnog postupka za sprečavanje izbjegavanja mjera u skladu s člankom 13. stavkom 3. i člankom 14. stavkom 5. Uredbe (EU) 2016/1036, Komisija je 28. studenoga 2019. Provedbenom uredbom Komisije (EU) 2019/2131 (4) izmijenila Provedbenu uredbu (EU) 2019/1198.
                  
               
                     (4)
                  
                  
                     U početnom ispitnom postupku za ispitivanje proizvođačâ izvoznika iz NRK-a primijenjen je odabir uzorka u skladu s člankom 17. osnovne uredbe.
                  
               
                     (5)
                  
                  
                     Komisija je za proizvođače izvoznike u uzorku uvela pojedinačne stope antidampinške pristojbe na uvoz predmetnog proizvoda u rasponu od 13,1 % do 18,3 %. Za proizvođače izvoznike koji surađuju, a nisu uključeni u uzorak, uvedena je stopa pristojbe od 17,9 %. Proizvođači izvoznici koji surađuju, a nisu uključeni u uzorak navedeni su u Prilogu I. Provedbenoj uredbi (EU) 2019/1198, kako je izmijenjena Uredbom (EU) 2019/2131. Nadalje, na predmetni proizvod društava iz NRK-a koja se nisu javila ili nisu surađivala u ispitnom postupku uvedena je stopa pristojbe od 36,1 % na razini države.
                  
               
                     (6)
                  
                  
                     U skladu s člankom 2. Provedbene uredbe (EU) 2019/1198 Komisija može izmijeniti Prilog I. te uredbe tako da se novom proizvođaču izvozniku odobri stopa pristojbe koja se primjenjuje na društva koja surađuju, a koja nisu uključena u uzorak ili kojima nije odobren individualni tretman, odnosno ponderirana prosječna stopa pristojbe od 17,9 %, ako novi proizvođač izvoznik iz NRK-a dostavi dostatne dokaze Komisiji:
                     
                                 (a)
                              
                              
                                 da nije izvozio predmetni proizvod u Uniju tijekom razdoblja ispitnog postupka na kojem se mjere temelje, odnosno od 1. siječnja 2011. do 31. prosinca 2011. („razdoblje početnog ispitnog postupka”);
                              
                           
                                 (b)
                              
                              
                                 da nije povezan ni s jednim od izvoznika ili proizvođača u NRK-u koji podliježe antidampinškim mjerama uvedenima tom uredbom i
                              
                           
                                 (c)
                              
                              
                                 da je nakon kraja razdoblja početnog ispitnog postupka doista izvozio predmetni proizvod u Uniju ili da je preuzeo neopozivu ugovornu obvezu izvoza znatne količine u Uniju.
                              
                           
               B.   ZAHTJEV ZA TRETMAN NOVOG PROIZVOĐAČA IZVOZNIKA
         
         
                     (7)
                  
                  
                     Društvo Hunan Jewelmoon Ceramics Co., Ltd. („Jewelmoon” ili „podnositelj zahtjeva”) podnijelo je Komisiji zahtjev za odobrenje tretmana novog proizvođača izvoznika, čime bi se na njega primjenjivala stopa pristojbe koja se primjenjuje na društva u NRK-u koja surađuju, a nisu uključena u uzorak, tj. 17,9 %. Podnositelj zahtjeva tvrdio je da ispunjava sva tri uvjeta iz članka 2. Provedbene uredbe (EU) 2019/1198.
                  
               
                     (8)
                  
                  
                     Kako bi se utvrdilo ispunjava li podnositelj zahtjeva uvjete za odobrenje tretmana novog proizvođača izvoznika kako su utvrđeni u članku 2. Provedbene uredbe (EU) 2019/1198 („uvjeti za tretman novog proizvođača izvoznika”), Komisija je podnositelju zahtjeva prvo poslala upitnik u kojemu je zatražila dokaze o ispunjavanju tih uvjeta.
                  
               
                     (9)
                  
                  
                     Nakon analize odgovora na upitnik Komisija je zatražila dodatne informacije i popratne dokaze, koje je podnositelj zahtjeva dostavio.
                  
               
                     (10)
                  
                  
                     Komisija je nastojala provjeriti sve podatke koje je smatrala potrebnima kako bi utvrdila ispunjava li podnositelj zahtjeva uvjete za tretman novog proizvođača izvoznika. U tu je svrhu dokaze koje je podnositelj zahtjeva dostavio u odgovoru na upitnik Komisija analizirala provjerom različitih internetskih stranica, uključujući internetske stranice podnositelja zahtjeva i Qichacha (5), te usporedbom podataka o društvu s podacima dostavljenima u prethodnim predmetima. Komisija je istodobno obavijestila industriju Unije o podnositeljevu zahtjevu te ju je pozvala da po potrebi iznese primjedbe. Industrija Unije dostavila je primjedbe na zahtjev.
                  
               C.   ANALIZA ZAHTJEVA
         
         
                     (11)
                  
                  
                     U pogledu uvjeta iz članka 2. točke (a) Provedbene uredbe (EU) 2019/1198 da podnositelj zahtjeva nije izvozio predmetni proizvod u Uniju tijekom razdoblja početnog ispitnog postupka, Komisija je tijekom ispitnog postupka utvrdila da je podnositelj zahtjeva ispunio taj uvjet. Podnositelj zahtjeva osnovan je 8. studenoga 2010. te je 2011. počeo proizvoditi predmetni proizvod. Prva izvozna dozvola izdana je 4. svibnja 2011. Izvozna prodaja započela je 2012., nakon razdoblja početnog ispitnog postupka. Podnositelj zahtjeva dostavio je knjigu izlaznih računa za razdoblje početnog ispitnog postupka, što upućuje na to da je tijekom tog razdoblja postojala samo domaća prodaja. Obujam prodaje u toj knjizi izlaznih računa podudara se s prihodima iz poslovanja navedenima u računu dobiti i gubitaka. Zatražene su i dostavljene informacije o računima tijekom razdoblja početnog ispitnog postupka.
                  
               
                     (12)
                  
                  
                     U pogledu uvjeta iz članka 2. točke (b) Provedbene uredbe (EU) 2019/1198 da podnositelj zahtjeva nije povezan ni s jednim izvoznikom ili proizvođačem koji podliježe antidampinškim mjerama uvedenima Provedbenom uredbom (EU) 2019/1198, Komisija je tijekom ispitnog postupka utvrdila da podnositelj zahtjeva nema povezanih društava koja se bave proizvodnjom, preradom, prodajom ili kupnjom predmetnog proizvoda. Stoga podnositelj zahtjeva ispunjava taj uvjet.
                  
               
                     (13)
                  
                  
                     U pogledu uvjeta iz članka 2. točke (c) Provedbene uredbe (EU) 2019/1198 da je podnositelj zahtjeva doista izvozio predmetni proizvod u Uniju nakon razdoblja početnog ispitnog postupka ili da je preuzeo neopozivu ugovornu obvezu izvoza znatne količine u Uniju, Komisija je tijekom ispitnog postupka utvrdila da je podnositelj zahtjeva redovito izvozio u Uniju od srpnja 2012. (dakle nakon razdoblja početnog ispitnog postupka). Podnositelj zahtjeva dostavio je račune, popise pakiranja, teretnice i potvrde o plaćanju dviju narudžbi iz 2017. i 2018. društva u EU-u. Stoga podnositelj zahtjeva ispunjava taj uvjet.
                  
               
                     (14)
                  
                  
                     U skladu s tim podnositelj zahtjeva ispunjava sva tri uvjeta za odobrenje tretmana novog proizvođača izvoznika, kako je utvrđeno u članku 2. Provedbene uredbe (EU) 2019/1198, te bi taj zahtjev stoga trebalo prihvatiti. Prema tome, na podnositelja zahtjeva trebala bi se primjenjivati antidampinška pristojba od 17,9 % za društva koja surađuju, a nisu uključena u uzorak početnog ispitnog postupka.
                  
               D.   OBJAVA
         
         
                     (15)
                  
                  
                     Podnositelj zahtjeva i industrija Unije obaviješteni su o osnovnim činjenicama i razmatranjima na temelju kojih se smatralo primjerenim društvu Jewelmoon odobriti stopu antidampinške pristojbe koja se primjenjuje na društva koja surađuju, a nisu uključena u uzorak početnog ispitnog postupka.
                  
               
                     (16)
                  
                  
                     Strankama je bilo omogućeno iznošenje primjedbi. Nije zaprimljena nijedna primjedba.
                  
               
                     (17)
                  
                  
                     Uredba je u skladu s mišljenjem Odbora uspostavljenog člankom 15. stavkom 1. Uredbe (EU) 2016/1036 Europskog parlamenta i Vijeća,
                  
               DONIJELA JE OVU UREDBU:
         
            Članak 1.
            Sljedeće društvo dodaje se u Prilog 1. Uredbi (EU) 2019/2131, u kojem se nalazi popis društava koja surađuju, a nisu uključena u uzorak:
            
                        Društvo
                     
                     
                        Dodatna oznaka TARIC
                     
                  
                        Hunan Jewelmoon Ceramics Co., Ltd.
                     
                     
                        C764
                     
                  
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 23. veljače 2022.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 21.
         
         
            (2)  SL L 189, 15.7.2019., str. 8.
         
         
            (3)  Provedbena uredba Vijeća (EU) br. 412/2013 od 13. svibnja 2013. o uvođenju konačne antidampinške pristojbe i konačnoj naplati privremene pristojbe uvedene na uvoz keramičkih stolnih i kuhinjskih proizvoda podrijetlom iz Narodne Republike Kine (SL L 131, 15.5.2013., str. 1.)
         
            (4)  Provedbena Uredba Komisije (EU) 2019/2131 оd 28. studenoga 2019. o izmjeni Provedbene uredbe (EU) 2019/1198 o uvođenju konačne antidampinške pristojbe na uvoz keramičkih stolnih i kuhinjskih proizvoda podrijetlom iz Narodne Republike Kine nakon revizije zbog predstojećeg isteka mjera na temelju članka 11. stavka 2. Uredbe (EU) 2016/1036 Europskog parlamenta i Vijeća (SL L 321, 12.12.2019., str. 139.)
         
            (5)  Qichacha je privatna profitna baza podataka u kineskom vlasništvu koja potrošačima/profesionalnim korisnicima pruža poslovne podatke, informacije o kreditima i analitičke podatke o privatnim i javnim poduzećima u Kini.